<classify> MBINU ya utoaji wa vipande vya kanga kwa wajawazito wanaokwenda kujifungua imetajwa kuwa ni njia mojawapo iliyowafanya wajawazito kujitokeza kujifungulia katika Kituo cha Afya kilichopo Bugisi katika Kata ya Didia katika Halmashauri ya Wilaya ya Shinyanga.Mbinu hiyo pia imetajwa kusaidia kupunguza tatizo la vifo vitokanavyo na uzazi, wajawazito na watoto wachanga kwa wale ambao wamekuwa wakijifungulia nyumbani. Kwa mwaka huu mpaka sasa hakuna kifo chochote cha mjamzito kilichotokea huku vifo vitatu vya watoto wachanga vilitokea ambao mama zao walichelewa kufika kituoni.Muuguzi Mkuu wa Kituo cha Afya Bugisi, Dk Zakayo William aliyasema hayo wakati asasi ya kiraia ya Nansy Foundation ya mkoani Shinyanga inayoendesha mradi wa kupunguza vifo vya mama na mtoto, walipotoa zawadi za vipande vya kanga kwa kila mjamzito aliyefika kituoni hapo.Idadi kubwa ya akina mama katika Kijiji cha Bugisi walikuwa wakijifungulia majumbani, hivyo kupoteza maisha lakini baada ya kuanza kutolewa zawadi ya vipande vya kanga kwa wajawazito kwenye kituo hiki cha afya wengi wao wameanza kwenda kujifungulia hospitalini sehemu salama, alisema na kuongeza: Takwimu za vifo vya uzazi mwaka huu akina mama hakuna, watoto wapo watatu kati ya vizazi 443, ambapo mama zao walikuja wakiwa katika hali mbaya hawakuanzia kliniki hapa, bali walikuwa majumbani mwao, baada ya kuzidiwa ndipo wakaja hospitalini huku wengine watoto wao walikuwa tayari wamefia tumboni.Naye Mkurugenzi wa asasi hiyo, Ezra Manjerenga akikabidhi zawadi za kanga na msaada wa dawa za kuongeza vitamini kwa wajawazito, alisema baada ya kuona idadi kubwa ya akinamama katika kijiji hicho cha Bugisi wanajifungulia majumbani, walibuni mbinu ya kutoa zawadi ya khanga ili wakijifungulie kwenye kituo cha afya.  <topic>: KITAIFA 